雪中送客寒溪堂
作者：薛季宣
朝代：宋

paragraphs: 前年送客寒溪堂，桃李璀璨寒生光。
今年送客寒溪道，滿望六花形欲槁。
前歲今年時不同，同爲送客寒光中。
寒光山積都相似，誰信冬春長有此。
廣寒宮殿不勝寒，世界瓊瑶無乃是。
如何名此作寒溪，炎天風色鎮淒淒。
不緣送客不易到，送客情懷將何爲。
君不見瑶池高宴非不奇，穆王猶自賦吾歸。